ट्वान्टी-२० विश्वकप : सुपर ओभरमा अमेरिकासँग पाकिस्तान स्तब्ध
ट्वान्टी-२० विश्वकपमा पाकिस्तान पहिलो खेलमै सहआयोजक राष्ट्र अमेरिकासँग स्तब्ध भएको छ । अमेरिकाले पाकिस्तानलाई सुपर ओभरमा हराएको हो । सुपर ओभरमा अमेरिकाले १८ रन बनायो भने पाकिस्तानले १३ रन मात्र बनाउन सफल भयो । जितसँगै अमेरिका समूह 'ए' को शीर्ष स्थानमा रहेको छ । 
काठमाडौँ — ट्वान्टी-२० विश्वकपमा पाकिस्तान पहिलो खेलमै सहआयोजक राष्ट्र अमेरिकासँग स्तब्ध भएको छ । अमेरिकाले पाकिस्तानलाई सुपर ओभरमा हराएको हो । सुपर ओभरमा अमेरिकाले १८ रन बनायो भने पाकिस्तानले १३ रन मात्र बनाउन सफल भयो । जितसँगै अमेरिका समूह 'ए' को शीर्ष स्थानमा रहेको छ । सुपर ओभरमा पाकिस्तानका मोहम्मद आमिरले १८ रन खर्चिए भने अमेरिकाका लागि सौरभ नेत्रवलकरले १३ रन मात्र दिए । सौरभ कुनै बेला भारतीय यू-१९ टिमका सदस्यसमेत थिए । उनी सन् २०१० को यू-१९ विश्वकपमा भारतीय टिमका सदस्य थिए । सुपर ओभरभन्दा पहिले पाकिस्तानले दिएको १६० रन पछ्याउने क्रममा अमेरिकाका कप्तान मोनांक पटेलले सर्वाधिक ५० रन बनाए । उनले ३८ बलमा ७ चौका र एक छक्का प्रहार गरे । त्यस्तै एन्ड्रिज गौसले ३५ रन बनाए भने आरोन जोन्सले २६ बलमा अविजित ३६ रन बनाए । अन्तिम ओभरमा अमेरिकालाई १४ रन चाहिएको थियो । त्यस अवस्थामा अमेरिकाका लागि सुझबुझपूर्ण ब्याटिङ गर्दै नीतीश कुमार र आरोन जोन्सले म्याचलाई बराबरीमा ल्याएका थिए । अमेरिकाले ३ विकेट गुमाउँदै १५९ रन बनाएपछि म्याच बराबरीमा गएको हो । डालासस्थित ग्रान्ड प्रेरी रंगशालामा यसअघि टस हारेर पहिले ब्याटिङ गरेको पाकिस्तानले निर्धारित २० ओभरमा ७ विकेट गुमाउँदै १५९ रन बनाएको थियो । पाकिस्तानका लागि कप्तान बाबर आजमले सर्वाधिक ४४ रज बनाए । त्यस्तै शदाब खानले ४० रन बनाउँदा शाहीन शाह अफ्रिदीले अविजित २३ रन बनाए । अमेरिकाका लागि नोस्तुस केन्जिगेले ३ र सौरभ नेत्रवलकरले २ विकेट लिए । त्यस्तै अली खान र जसदीप सिंहले १ विकेट लिए ।